**РЕЛИГИЈЕ И КУЛТУРНО-УМЕТНИЧКО НАСЛЕЂЕ**

Од кад постоји човек, постоји и веровање у надземаљске силе. Природним појавама које нису разумели(невреме, поплаве, грмљавина, ватра) и одређеним небеским телима(сунце, месец, планете) приписивана су натприродна својства. За сваку неразумљиву и непознату појаву у природи људи су везивали по једно божанство. Тако је настало веровање у много богова-многобожачка религија. Верници који поштују више богова називају се и паганима.

Временом су људи, упознајући своје окружење, почели да верују у једног свемогућег бога. Тако су настале једнобожачке религије. Најстарија постојећа једнобожачка религија је јудаизам. Данас су најзаступљеније једнобожачке религије на свету хришћанство и ислам. Људи који не верују у божанства називају се атеисти. Још увек постоје неки облици паганског веровања који се одржавају кроз магију, врачање и сујеверје.

Настанак уметности и културе у најстаријим цивилизацијама везан је за веровања људи. Значајна уметничка дела настајала су из верских разлога, а често су била посвећена и владарима. Уметност и култура су део цивилизације и историјског наслеђа. Дела из уметности и културе су често и сведочанства о начину на који су људи у прошлости видели свој свет. Због тога представљају и историјске изворе. Важно је неговати одговоран однос према културном, верском и уметничком наслеђу и споменицима. Уништавање тих споменика-вандализам и небрига воде ка уништавању прошлости.

**Религија** је веровање у натприродне силе(од којих зависи свет и космос) прописано одређеним правилима.

**Многобоштво или паганство** је веровање у више божанстава.

**Уметност** је људско стваралаштво помоћу слике, говорне и писане речи, музике, градитељства..

**Култура** представља скуп свега онога што је људско друштво постигло на пољу производне, друштвене, духовне и уметничке делатности.

**Вандализам** је пустошење, разарање, нарочито уметничких и културних споменика. Реч је настала од имена народа Вандала који су у време Велике сеобе народа опљачкали и уништили Рим 455.